L-Awtorità Maltija tat-Turiżmu għandha erba' applikazzjonijiet pendenti għal lukandi ġodda ta' erba' stilel u żewġ applikazzjonijiet pendenti għal lukandi ġodda ta' ħames stilel. Dan huwa riżultat ta' settur turistiku li jinsab fl-aqwa tiegħu. Meta wieġeb mistoqsija parlamentari ta' Claudio Grech, il-Ministru għat-Turiżmu qal li qed ikun hemm ukoll żieda sostanzjali ta' lukandi li applikaw biex iżidu n-numru tas-sulari. Fil-fatt, fl-2014 applikaw ħames lukandi ta' erba' stilel u żewġ lukandi ta' ħames stilel għal żewġ sulari addizzjonali, filwaqt li fl-2015 u fl-2016, rispettivament, applikaw disa' lukandi ta' ħames stilel u seba' lukandi ta' erba' stilel. Informazzjoni li poġġa fuq il-mejda tal-kamra turi li bħalissa f'Malta hawn 42 lukanda ta' erba' stilel u 14 ta' ħames stilel. Bejn il-perjodu 2004 u 2012, għalqu disa' lukandi ta' erba' stilel u tliet lukandi ta' ħames stilel. Il-Ministru Edward Zammit Lewis qal li filwaqt illi fi żmien l-amministrazzjoni preċedenti, il-lukandi jagħlqu u ma jerġgħux jiftħu, bil-politika ta' dan il-Gvern li qed toħloq stabbiltà ekonomika u finanzjarja li tixpruna u tippermetti lis-settur privat ikompli jinvesti f'din l-industrija, il-lukandi f'dawn l-aħħar erba' snin qed jagħlqu temporanjament għal rinovar maġġuri. Żied jgħid li skont l-aħħar stħarriġ ikkummisjonat mill-Assoċjazzjoni tal-Lukandi, l-okkupanza ta' kmamar f'lukandi t'erba' u ħames stilel fl-2015 kienet żdiedet b'mod konsiderevoli minħabba avvenimenti internazzjonali li seħħew f'pajjiżna. Madanakollu, meta tqabbel l-okkupanzi tal-ewwel disa' xhur ta' din is-sena mal-istess xhur tas-sena 2014 issib tkabbir ta' 3.2% għal-lukandi ta' erba' stilel u żieda ta' 1.6% għal-lukandi ta' ħames stilel. Mill-istess stħarrig, qal il-Ministru Zammit Lewis, il-lukandi ta' ħames stilel kellhom tkabbir fid-dħul ta' 3.3% fuq l-istess perjodu tal-2015, filwaqt li l-lukandi ta' erba' stilel irreġistraw żieda ta' 11.4% fuq l-istess xhur imsemmija tas-sena l-oħra. Dawk li jfittxu lill-pajjizna għall-btala ma kinux l-uniċi li żdiedu. Qed jiżdiedu wkoll dawk li jiġu Malta għal xi konferenza jew avveniment ieħor ta' dan it-tip. Bejn Jannar u Ottubru waslu Malta kważi 128,000 viżitatur fuq skop ta' negozju li jinkludu laqgħat fuq livell għoli u konferenzi. Dawn il-viżitaturi żdiedu bi kważi 6% minn dak reġistrat fl-istess xhur tas-sena l-oħra. Il-Ministru Zammit Lewis qal li dan it-tkabbir f'din in-niċċa turistika jixpruna aktar ħidma sabiex pajjiżna jkompli jgħolli l-livell u l-kwalità tal-prodott bl-iskop li Malta tkun preparata għal din iż-żieda f'din in-niċċa tal-konvenzjonijiet u konferenzi u tesponi lilha nnifisha bħala destinazzjoni ewlenija fil-Mediterran fl-organizzazzjoni ta' konvenzjonijiet, laqgħat ta' livell għoli u konferenzi.